‘Korrupte’ SAPD-lede op borg vrygelaatKol. Hein Barnard en maj.gen. Solly Lazarus van die Suid-Afrikaanse Polisiediens (SAPD) wat van bedrog ter waarde van R1.1 miljoen aangekla word, is Dinsdag op borgtog vrygelaat. Die twee mans is Dinsdagoggend in hegtenis geneem op klagtes van diefstal, bedrog en korrupsie nadat hulle glo voordeel getrek het uit die geheimemisdaadintelligensiediens-fonds. Die mans het glo van die geld uit die fondse deur ŉ motorhandelaar in Centurion, Pretoria, kanaliseer. EWN berig die twee het voordeel getrek deur motors vir vriende, familielede en vennote aan te koop. Hulle is ook vroeër by die bedrogklagtes teen Richard Mdluli, voormalige hoof van misdaadintelligensie, betrek. Dié klagtes is in 2011 op ŉ omstrede wyse onttrek. “Hulle is altwee uit die SAPD geskors,” het kapt. Paul Ramaloko, woordvoerder vir die Valke, gesê. Hulle is Dinsdag in die Pretoriase landdroshof op R10 000 elk borgtog vrygelaat. Die saak is tot 21 Februarie uitgestel.